
[image: image]


KEIGO HIGASHINO

SISTE UTVEI FOR EN ENGEL

Oversatt av Harry Solvang

[image: image]


SEIJO NO KYUSAI

Copyright © 2008 HIGASHINO Keigo

All rights reserved. Original Japanese edition published by Bungeishunju Ltd., in 2008. Norwegian translation rights reserved by Hino Forlag, under the license granted by HIGASHINO Keigo, Japan, arranged with Bungeishunju Ltd., Japan through Japan UNI Agency, Japan.

Tilrettelagt for ebok av eBokNorden as

ISBN: 978-82-8432-087-8 (ePub)

ISBN: 978-82-693533-0-3 (trykk)

Boken er utgitt med støtte fra

[image: image]

Grafisk design ved forlaget

Omslagsdesign ved forlaget


Ordforklaringer:

Anime: Vanligvis synonymt med japansk tegnefilm. Ordet er en forkortelse av det engelske ordet animation.

-chan: Et suffiks som generelt legges til fornavn – ofte en forkortelse av dette. Viser at man har et spesielt nært forhold til personen som tiltales eller omtales. 

Famiresu: Japansk forkortelse for «family restaurant». Kjent for å ha svært variert meny og rimelige priser.

Ginza: Bydel i Tokyo; er ansett for å være et luksuriøst shoppingstrøk, med store varehus, merkebutikker og gallerier, i tillegg til en rekke kafeer og restauranter. 

Ramen: Nudelsuppe basert på kraft fra kylling eller svin med diverse tilbehør, som ulike typer grønnsaker, tang, egg, bambusskudd og sopp.

-san: Et suffiks som knyttes til en persons navn eller tittel. Signaliserer høflighet og vennlighet, men er ikke overdrevent høflig. Brukes både når man henvender seg til en person, og når man omtaler denne.

Sensei: Ordet hektes vanligvis på etternavn til lærere i vid forstand; dvs. til/om personer som har kvalifikasjoner som setter dem i posisjon til å veilede og instruere (typisk barnehage- og skolelærere, professorer, instruktører i kampkunst, leger og advokater). Når man henvender seg til eller snakker om en slik person, brukes ordet gjerne alene uten at etternavnet nevnes. 

Shiso: En næringsrik urteplante. Bladene er mye brukt i det japanske kjøkken – ofte i sauser og dressing – og sies å ha god antibakteriell effekt. 

Soba: Nudler laget av bokhvete, noen ganger iblandet hvete. Nudlene serveres kalde – med en dipsaus ved siden av – eller varme i suppe, avhengig av årstid. 

Tatami (matte): Tykk stråmatte som brukes som gulvbelegg i rom i tradisjonell japansk stil. Mattene kommer i faste størrelser. Lengden er det dobbelte av bredden – vanligvis 180 versus 90 cm – og et rom er dimensjonert for et visst antall matter.

Yen: Japansk myntenhet. 100 yen = rundt syv norske kroner

Knoppene på stemorsplantene hadde åpnet seg og blitt til små blomster der de sto i blomsterkassen. Selv om jorden så tørr ut, var kronbladene klare og friske i fargen.

Ikke spesielt imponerende blomster, men sterke er de. Jeg får vanne dem sammen med de andre blomstene senere, tenkte Ayane mens hun tittet gjennom glasset i skyvedøren ut til verandaen.

«Hører du etter hva jeg sier?» kom det fra en stemme bakfra.

Ayane snudde seg og smilte. «Ja da. Selvsagt gjør jeg det.»

«Da er du i så fall treg med å svare», kom det fra Yoshitaka. Han satt i sofaen med de lange beina sine i kryss. Han gikk regelmessig i treningsstudio, men passet på at han ikke fikk for store muskler i beina og hoftene. For da ville det bli vanskelig å få på seg smale bukser.

«Jeg var nok bare i egne tanker et øyeblikk.»

«Det ligner da ikke deg.» Yoshitaka løftet et velpleiet øyenbryn.

«Jeg ble faktisk overrasket over det du sa.»

«Sier du det? Du skulle da være godt kjent med hva slags planer jeg har for livet mitt.»

«Jeg trodde jo jeg var det, men …»

«Er det noe du prøver å si?» Yoshitaka la nakken litt på skrå. Hele holdningen hans oste av at han følte seg ovenpå. Ayane kunne ikke avgjøre om det var skuespill fra hans side. Hun sukket og betraktet det vakre ansiktet hans.

«Er det så viktig for deg?»

«Hva mener du?»

«Å få … vel, å få barn …»

Yoshitaka snudde seg vekk et øyeblikk, men rettet så blikket mot Ayane igjen. Han smilte hånlig.

«Har du ikke hørt hva jeg har sagt?»

«Det er jo derfor jeg spør.» Ayane så strengt på mannen sin, og smilet forsvant fra leppene hans.

Han nikket rolig. «Ja, det betyr mye for meg. Det er noe jeg ikke kan være uten i livet. Hvis vi ikke kan få barn, ser jeg ikke noe poeng i å være gift heller. Den romantiske kjærligheten mellom mann og kvinne blekner med tiden, så eneste grunnen til å leve sammen er å stifte familie. Når en mann og kvinne gifter seg, blir de ektefolk. Så lager de barn og blir far og mor. Først når de er kommet så langt, blir de partnere for livet. Er du ikke enig?»

«Jeg tror ikke ekteskap bare handler om det, men …»

Yoshitaka rystet på hodet. «Men det gjør jeg. Jeg mener det faktisk ganske sterkt, og har ingen planer om å skifte mening. Og når det er sagt, har det ingen hensikt å fortsette dette ekteskapet hvis vi ikke kan få barn.»

Ayane gned seg i tinningene. Hun hadde hodepine. Dette hadde hun ikke forestilt seg i sin villeste fantasi. «Så det du sier er at du ikke har bruk for en kvinne som ikke kan føde barn? Derfor vil du altså dumpe meg, og skifte meg ut med en som kan?»

«Det var da en fryktelig måte å si det på.»

«Men det kan vel ikke oppfattes på annen måte?» Muligens var det den strenge tonen som fikk Yoshitaka til å rette seg opp i sofaen. Han rynket pannen og nikket nølende.

«Vel, fra ditt ståsted blir det kanskje slik. Men jeg har en plan for livet mitt, og den har jeg på ingen måte tenkt å vike fra. Den har førsteprioritet.»

«Du liker å fortelle om planene dine for livet, hva? Det var noe av det første du snakket om da vi møtte hverandre.» Ayane smilte ubevisst. Det var et sarkastisk smil.

«Hva er det du er så misfornøyd med, Ayane? Du har da fått alt du ønsker deg, ikke sant? Men hvis det er noe mer du vil ha, må du bare si det. Jeg skal gjøre alt jeg kan for å oppfylle hvert minste ønske du måtte ha. Slutt nå å bekymre deg om alt mulig, og se heller fremover. Eller har du noe bedre forslag?»

Ayane vendte blikket mot veggen. Der hang et veggteppe, omtrent en meter i bredde. Det hadde tatt henne tre måneder å lage det, og stoffet hadde hun ens ærend bestilt fra produsenten i England.

Hun trengte ikke Yoshitaka til å fortelle hvor viktig det var med barn. Hun hadde lenge ønsket det så inderlig selv. Hvor ofte hadde hun ikke drømt om å sitte i en gyngestol med et quiltarbeid i fanget mens magen vokste seg større dag for dag? Men ved et skjebnens lune ble hun tragisk nok ikke velsignet med evnen til å bli gravid. Ayane hadde etter hvert forsonet seg med tanken, og innstilte seg på et liv uten barn. Hun hadde trodd at også Yoshitaka ville venne seg til et liv i tosomhet.

«Du synes kanskje det er tåpelig, men … kan jeg spørre deg om noe?»

«Hva da?»

Ayane snudde seg mot ektemannen og pustet dypt.

«Hva skjedde med følelsene dine for meg?»

Yoshitaka så ut til å bli overrumplet av spørsmålet og rykket til, men fikk snart et smil på plass.

«De er ikke endret», svarte han. «Det kan jeg forsikre deg om. Jeg elsker deg like høyt som før.»

I Ayanes ører hørtes det ut som en ren løgn, men hun visste ikke helt hvordan hun skulle reagere. «Det var bra», smilte hun bare.

«La oss gå ned!» Yoshitaka snudde ryggen til henne og tok peiling mot døren. Mens Ayane fulgte etter kastet hun et blikk på sminkebordet. Hun kom til å tenke på noe hun hadde gjemt i nederste skuffen på høyre side av bordet. Det hvite pulveret som lå trygt forvart i en lukket plastpose.

Jeg blir vel nødt til å bruke det, tenkte hun. Det er ikke noe håp lenger.

Mens hun stirret på Yoshitakas rygg, snakket hun til han i tankene. Kjære deg, jeg elsker deg så inderlig. Derfor var det som om du stakk en kniv i hjertet mitt med det du sa nettopp. Så du må også dø.

Da ekteparet Mashiba kom ned trappen fra annen etasje, reagerte Hiromi Wakayama på at det var noe rart med dem. Det slo henne at det var noe tilgjort over smilene deres. Spesielt var dette tydelig hos Ayane. Hiromi unnlot å kommentere det, for ikke å lage noen misstemning.

«Beklager at du måtte vente. Har du hørt noe fra de andre to?» spurte Yoshitaka litt anstrengt.

«Yukiko ringte meg nettopp og sa at de ville være her om fem minutter», svarte Hiromi.

«Da kan jeg kanskje begynne å åpne champagnen …» foreslo Yoshitaka.

«Nei, det skal jeg ta meg av.» Ayane tok øyeblikkelig styringen. «Hiromi, vil du sette frem glassene?»

«Greit.»

«Da hjelper jeg henne.» Yoshitaka begynte å finne frem kuvertbrikker.

Hiromi ventet til Ayane var forsvunnet ut på kjøkkenet før hun åpnet døren til vitrineskapet. Det var antikt og hadde visst kostet nærmere tre millioner yen. Naturlig nok var alt innholdet i skapet også verdifullt og av beste kvalitet. Hun tok forsiktig ut fem champagneglass – tre i Baccharat-krystall og to i venetiansk stil. Det var en av husets tradisjoner å sette frem venetianske glass til gjester.

Yoshitaka var i gang med å legge ut fem kuvertbrikker på spisebordet som hadde plass til åtte personer. Han var vant med å arrangere selskaper, og Hiromi hadde også etter hvert begynt å komme inn i rutinen. Hun plasserte champagneglassene på kuvertbrikkene. Fra kjøkkenet kunne hun høre lyden av rennende vann, og grep anledningen.

«Hva snakket du med sensei om?» hvisket hun til Yoshitaka.

«Ikke noe spesielt.» Yoshitaka svarte uten å se på henne.

«Fortalte du det til henne?»

«Hva da?» Først nå kikket Yoshitaka i hennes retning.

Hun skulle til å si at det visste han da godt, men ble avbrutt av dørtelefonen.

«Gjestene er her!» ropte Yoshitaka ut mot kjøkkenet.

«Beklager, jeg er midt i noe. Kan du være så snill og lukke opp?» var svaret fra Ayane.

«Selvfølgelig.» Yoshitaka gikk bort til dørtelefonen.

Ti minutter senere hadde alle tatt plass rundt bordet. Det var bare smil å se, men Hiromi hadde en følelse av at samtlige la seg i selen for å virke avslappet. Hun lurte ofte på hvordan man lærer seg en slik ferdighet. Det kunne ikke være medfødt, for Hiromi visste at det hadde tatt Ayane Mashiba et helt år å tilpasse seg slike situasjoner.

«Maten din er utsøkt som vanlig, Ayane. Og du må virkelig ha lagt ned masse arbeid i marineringen», utbrøt Yukiko Ikai henrykt mens hun førte et stykke fisk opp til munnen. Som vanlig tok hun rollen med å lovprise maten etter hvert som rettene kom på bordet.

«Ja, du bruker jo aldri noe annet enn ferdiglaget marinade som du bestiller på nettet», kom det fra Tatsuhiko Ikai som satt ved siden av.

«Fy, så stygg du er. Det hender da at jeg lager selv, også.»

«Den grønne shisosausen, mener du? Det er jo bare den det går i.»

«Er det noe galt med det? Den er jo god.»

«Jeg synes shisosaus smaker godt», kom det støttende fra Ayane.

«Ja, ikke sant? Og så er den jo så sunn.»

«Ayane, nå må du ikke oppmuntre henne for mye. Neste gang kan hun kanskje finne på å dynke oksesteken med den.»

«Det høres deilig ut. Det skal jeg jammen prøve», repliserte Yukiko. Bemerkningen fikk alle til å le, bortsett fra ektemannen.

Tatsuhiko Ikai var advokat. Han var juridisk rådgiver for flere firmaer, deriblant Yoshitaka Mashibas firma. Han deltok også aktivt i driften av dette firmaet. De to mennene hadde kjent hverandre siden studiedagene. Nå tok han en flaske ut av vinkjøleren og ville helle i glasset til Hiromi.

«Nei takk, jeg tror jeg har fått nok.» Hun holdt hånden over glasset.

«Sier du det? Du pleier da å like hvitvin, Hiromi.»

«Det gjør jeg også, men nå er jeg altså forsynt.»

Ikai trakk på skuldrene og helte hvitvin i glasset til Yoshitaka i stedet.

«Er du ikke i form, Hiromi?» Det var Ayane som spurte.

«Jo da. Det bare det at det har blitt litt mye drikking i det siste. Har vært en del ute med venner …»

«Ja, den ungdommen, den ungdommen.» Ikai helte vin i glasset til Ayane, kastet et fort blikk på sin kone før han skjenket i til seg selv. «Yukiko holder seg også borte fra alkohol for tiden, så det er bra at hun får selskap her i kveld.»

«Så hun smaker ikke alkohol i det hele tatt, altså?» Yoshitaka stanset gaffelen som var på vei opp mot munnen. «Ja, det må vel til, antar jeg.»

«Hun ammer jo, så hun kan ikke godt få alkohol i melken.» Ikai forklarte mens han veivet med glasset.

«Så hvor lenge må du være avholds?» Yoshitaka henvendte seg til Yukiko.

«Legen sa omtrent ett år …» var svaret.

«Ett og et halvt, vil nå jeg si … ja, to for den saks skyld. Ja, det beste var om du la alkoholen på hyllen for godt», kom det fra ektemannen.

«Ja, du kan spøke, du. Jeg har flere år med slitsom barneoppdragelse i vente. Hvis jeg ikke kan slappe av med et glass innimellom, tror jeg ikke jeg holder det ut. Eller kanskje du vil ta deg av barnet? I så fall kan jeg vurdere forslaget ditt.»

«Ok, jeg gir meg. Så lenge du drikker med måte, kan du drikke både øl og vin. Men vent ett år.»

Yukiko så furtent på ektemannen, men smilet var snart på plass igjen. Det virket som om hun nøt denne ekteskapelige småkranglingen.

Yukiko Ikai hadde født to måneder tidligere. Det var parets førstefødte og et svært etterlengtet barn. Tatsuhiko var blitt førtito år, mens Yukiko var trettifem. De snakket ofte om at de hadde nådd perrongen like før toget gikk.

Kveldens selskap var for å feire parets vel overståtte fødsel. Det hadde vært Yoshitakas idé, og Ayane hadde tatt seg av forberedelsene.

«Så prinsen er hos besteforeldrene i kveld?» Det var Yoshitaka som spurte. Tatsuhiko nikket.

«De sa at vi ikke trengte å tenke på tiden. De koser seg slik når de får ha barnebarnet for seg selv, så de var helt elleville da vi spurte. Noen ganger er det sannelig praktisk å ha foreldre boende i nærheten.»

«For å si det som det er, så liker jeg ikke helt å overlate han til din mor. Hun har tendens til å dulle litt for mye med han, synes jeg. Mange av venninnene mine sier at babyer bare har godt av å ligge og gråte litt før man tar dem opp», sa Yukiko og rynket pannen.

Hiromi la merke til at Yukiko satt med tomt glass, og reiste seg.

«Jeg skal hente litt vann til deg, jeg …»

«Det står mineralvann i kjøleskapet, så ta med en flaske», bad Ayane.

Hiromi gikk ut på kjøkkenet og åpnet kjøleskapet. Det var et kjempestort femhundreliters kjøleskap med to dører. I en av dørene sto det plastflasker med mineralvann på rad og rekke. Hun tok ut én. Da hun satte seg ved bordet igjen, møtte hun blikket til Ayane, som formet et lydløst takk med leppene.

«Hele tilværelsen forandrer seg vel når man får barn?» Det var Yoshitaka som spurte.

«Rent jobbmessig er det vel ikke den store endringen, men på hjemmefronten dreier jo alt seg om barnet», forklarte Tatsuhiko.

«Ja, det blir vel slik. Men det er vel ikke uten innvirkning på jobben, heller? Jeg mener … det følger vel med litt ansvarsfølelse når man har fått et barn … sånn at man også legger litt mer sjel i arbeidet. Eller hva?»

«Ja, det kan være noe i det.»

Ayane tok mineralvannsflasken fra Hiromi og helte i til alle. Hun smilte lett.

«Hva med dere to da? Det er vel snart på tide? Tatsuhiko så fra Yoshitaka til Ayane. «Dere har vel vært gift ett år nå. Begynner dere ikke å bli lei av å bare være dere to?»

«Gi deg, da.» Yukiko irettesatte Tatsuhiko med et lett klask på armen. «Det har vi da ingenting med.»

«Vel, folk er jo forskjellige.» Tatsuhiko smilte tvungent og helte i seg siste rest av vinen. Så rettet han blikket mot Hiromi. «Hva med deg, da? Bare ta det med ro, jeg skal ikke tråkke i salaten en gang til. Men går det fint med undervisningen?»

«Så langt har det gått bra, men jeg har fortsatt masse å lære.»

«Så du har overlatt all undervisning til Hiromi nå?» Yukiko så på Ayane, som nikket.

«Ja, jeg har nok ikke mer å lære henne.»

«Fantastisk!» Yukiko så beundrende på Hiromi.

Hiromi smilte lett og så ned. Hun tvilte på om Ikaiparets interesse for arbeidet hennes stakk særlig dypt. Kanskje syntes de synd på henne – femte hjul på vognen blant de to parene – og derfor ville prøve å trekke også henne litt inn i samtalen, tenkte hun.

«Å, jeg holdt på å glemme det! Jeg har jo en presang til dere to.» Ayane reiste seg og hentet frem en stor papirpose fra bak sofaen.

Da Yukiko så hva som var inni, holdt hun seg for munnen med begge hender og gispet høyt av overraskelse. Det var et sengeteppe – et forseggjort quiltarbeid. Det var langt mindre enn et vanlig sengeteppe.

«Jeg tenkte dere kunne ha det på babysengen», sa Ayane. «Og når han er blitt for stor for sengen, kan dere bruke det som veggteppe.»

«Å, så vakkert det er! Tusen takk, Ayane», sa Yukiko begeistret mens hun holdt i sengeteppet. «Jeg skal ta godt vare på det. Tusen takk.»

«Oj, her har du hatt masse arbeid! Det må da ha tatt veldig lang tid å lage?» Tatsuhiko så på Hiromi, som for å få det bekreftet.

«Det må da ha tatt deg et halvt år, eller der omkring?» antok Hiromi. Hun visste sånn omtrentlig hvor lang tid et slikt quiltarbeid kunne ta.

«Det husker jeg ikke helt, men det viktigste er at de er fornøyde.» Ayane la hodet på skrå.

«Og det er vi virkelig. Men det er i meste laget, synes jeg. Er du klar over hva slike koster, Tatsuhiko? De er kjempedyre, skal jeg si deg. Det er jo et ekte Ayane Mitateppe. Da Ayane hadde utstilling i Ginza, var prisen for et sengeteppe til en enkeltseng en million yen.»

«Hva, er det sant?» Tatsuhiko gjorde store øyne. Han var synlig overrasket. At noe som var sydd sammen av små tøystykker kunne være så verdifullt, var tydeligvis vanskelig å fatte.

«Hun har virkelig lagt sjelen sin i dette arbeidet», sa Yoshitaka. «Selv på fridagene mine har hun satt i sofaen og sydd. Fra morgen til kveld. Du snakker om å være dedikert.» Han nikket med haken mot sofaen.

«Jeg er bare glad jeg ble ferdig i tide», smilte Ayane beskjedent.

Etter måltidet forflyttet de seg til sofaen i dagligstuen. Mennene ville ha en whisky. Yukiko ba om en kaffe, så Hiromi reiste seg for å gå ut på kjøkkenet.

«Jeg skal lage kaffen. Du kan ta deg av whiskyen, Hiromi. Du finner isbiter i kjøleskapet.» Ayane gikk bort til vasken, åpnet kranen og fylte vann i en kjele.

Hiromi arrangerte whisky, glass, isbiter og vann på et serveringsbrett, og tok det med inn til dagligstuen. Nå var de to parene i full gang med å snakke om hagestell. Vertskapets hage var opplyst om kvelden, slik at man kunne nyte synet av alle plantene og blomstene selv når det var mørkt.

«Det må da være mye arbeid å passe på alle disse blomstene?» spurte Tatsuhiko.

«Jeg har ikke så god greie på sånt, men Ayane holder stadig på ute i hagen. Vi har forresten blomster på verandaen i annen etasje også, og hun passer på å vanne dem hver eneste dag. Jeg ville aldri ha giddet, men hun ser ut til å ha stor glede av det. Hun rett og slett elsker blomster», svarte Yoshitaka. Han virket ikke akkurat overbegeistret for emnet, og Hiromi visste at han verken hadde interesse for blomster eller noe annet i naturen.

Ayane kom inn fra kjøkkenet med tre kopper kaffe, og Hiromi skyndte seg å servere whisky til de to mennene.

Klokken var passert elleve da ekteparet Ikai begynte å snakke om at det var på tide å komme seg hjem.

«Tusen takk for fantastisk mat, og attpåtil en sånn flott presang! Vi har virkelig kost oss!» sa Tatsuhiko og reiste seg fra sofaen. «Neste gang er det dere som må komme til oss. Dere får bære over med at huset er et eneste kaos med babysaker overalt, altså.»

«Jeg får vel rydde opp litt først», sa Yukiko og ga Tatsuhiko en liten dult i siden. Så smilte hun til Ayane. «Du må snart komme og se den lille prinsen vår. Han har noen ordentlige bollekinn …»

«Det vil jeg svært gjerne», var Ayanes svar.

Det var på tide å dra hjem for Hiromi også, så hun bestemte seg for å bryte opp samtidig med ekteparet Ikai. Tatsuhiko foreslo at de kunne ta taxi sammen og sette henne av på veien.

«Hiromi, jeg kommer til å være borte noen dager fra i morgen av», annonserte Ayane mens Hiromi holdt på å ta på seg sko i entreen.

«Ja, det er jo langhelg. Skal du reise noen steder?» Det var Yukiko som spurte.

«Jeg vil ikke kalle det reise, akkurat. Jeg må bare en tur hjem til mine foreldre.»

«Foreldrene dine? Bor ikke de i Sapporo?»

Ayane nikket og smilte. «Min far er visst ikke helt frisk, så jeg tenker at mor har bruk for litt hjelp. Tror ikke det er noe alvorlig med han, men …»

«Klart du er engstelig. Og midt oppi dette inviterer du til selskap for å feire fødselen vår …» Tatsuhiko Ikai holdt seg for pannen.

Ayane rystet på hodet. «Det må du ikke tenke på. Som jeg sa, så er det ikke noe å bekymre seg for. Og Hiromi, du har mobilnummeret mitt hvis det skulle være noe, sant?»

«Når tror du at du er tilbake?»

«Vel, det …» Ayane la hodet litt på skrå. «Jeg ringer deg når jeg har fått bedre oversikt.»

«Greit.» Hiromi kastet et blikk i retning Yoshitaka, men han så en helt annen vei.

De tok farvel med ekteparet Mashiba, og da de var kommet til hovedveien praiet Tatsuhiko en taxi. Hiromi satte seg inn sist, siden hun skulle av først.

«Kanskje det ble for mye barnesnakk?» spurte Yukiko med en gang taxien hadde begynt å kjøre.

«Hvorfor sier du det? De holdt jo selskapet nettopp for å feire fødselen vår», svarte Tatsuhiko fra passasjersetet.

«Det er ikke det som er poenget. Jeg er bare litt redd for at vi tok litt for lite hensyn til dem. For de prøver nok å få barn de også, tror du ikke?»

«Hm … jeg kan huske Yoshitaka har nevnt noe slikt, ja.»

«Kanskje de ikke kan få barn? Har du hørt noe om det, Hiromi?»

«Nei, det har jeg ikke.»

«Nei vel.» Yukiko hørtes skuffet ut. Det slo Hiromi at de kanskje hadde tilbudt henne å dele taxi i håp om å kunne lirke noen delikate opplysninger ut av henne.

*

Neste morgen dro Hiromi som vanlig hjemmefra klokken ni for å gå til «Ann’s Hus» i Daikanyama. Det var en leilighet de hadde pusset opp og gjort om til et kurslokale, hvor de nå underviste i quilting.

Det var Ayane som hadde startet skolen, og rundt tretti elever kom for å lære de anerkjente Ayane Mitateknikkene direkte fra mesteren selv.

Da Hiromi steg ut av heisen i leilighetsbygget, sto Ayane foran inngangsdøren til kurslokalet. Ved siden av seg hadde hun en koffert. Ayane smilte da hun så Hiromi.

«Er det noe galt, Ayane?»

«Nei da. Jeg ville bare gi deg denne før jeg dro.» Ayane dro noe opp av jakkelommen og rakte frem hånden. I hånden lå en nøkkel.

«Hva er dette …?

«Det er en nøkkel til huset vårt. Som jeg sa i går, så vet jeg ikke helt eksakt når jeg er tilbake. Så jeg tenkte det var praktisk at du hadde nøkkel i tilfelle det skulle være noe med huset eller annet der hjemme.»

«Å ja, slik å forstå …»

«Vil du helst slippe?»

«Nei da, det var ikke sånn ment. Jeg bare lurte på om du da hadde nøkkel selv.»

«Det trenger jeg ikke. Jeg kontakter deg når jeg er på vei hjem. Hvis det ikke skulle passe, er jo min mann uansett hjemme om kvelden.»

«Ja, hvis du er sikker, så kan jeg jo …»

«Tusen takk, Hiromi!» Ayane la nøkkelen i hånden til Hiromi, la sin egen hånd over fingrene hennes og lukket dem.

«Da ses vi.» Ayane begynte å trekke kofferten etter seg.

«Sensei …!» ropte Hiromi uforvarende etter henne.

«Hva er det?» Ayane stanset.

«Ikke noe … ville bare ønske deg god reise …»

«Takk skal du ha.» Ayane vinket lett med den ledige hånden og gikk videre.

*

Det gikk i ett kjør med quiltingkurs til langt ut på kvelden. Riktignok ikke med de samme elevene, men for Hiromi var det ikke et øyeblikks pause. Da de siste elevene forlot lokalet, var hun stiv både i nakke og skuldre. Hun var akkurat ferdig med ryddingen og på vei ut av kurslokalet, da mobiltelefonen ringte. Hun så på skjermen og svelget. Det var Yoshitaka.

«Er du ferdig med undervisningen?» spurte han med en gang hun tok telefonen.

«Ja, jeg er nettopp ferdig.»

«Ok, jeg er ute og spiser med en klient og drar hjem så snart vi er ferdig. Jeg regner med at du kommer en tur.»

Han sa det så nonsjalant at Hiromi ikke fikk frem et ord.

«Hva er det? Passer det dårlig, eller?»

«Nei, men … kan jeg det, da?»

«Selvfølgelig kan du det. Du vet jo at hun ikke kommer tilbake med det første. Dessuten har jeg noe jeg vil snakke med deg om.»

Hiromi kastet et blikk på vesken ved siden av seg. Der lå nøkkelen som hun hadde fått om morgenen.

«Noe du vil snakke med meg om? Om hva, da?»

«Det skal jeg forklare når du kommer. Jeg er hjemme klokken ni. Ring meg før du kommer.»

Før hun kunne svare, hadde han lagt på røret.

Hiromi spiste pasta på en famiresu før hun ringte til Yoshitaka. Han var allerede kommet hjem. Hun kunne høre forventning og iver i stemmen hans da han ba henne komme så snart hun kunne.

Da hun satt i taxien på vei til Yoshitaka, ble Hiromi grepet av selvforakt. På den ene siden var det vanskelig å fordøye at Yoshitaka syntes å være blottet for skyldfølelse for det de var i gang med. På den andre siden måtte hun innrømme at det gjorde henne oppstemt og lykkelig.

Yoshitaka ønsket henne velkommen med et smil. Han oste av selvsikkerhet, og gjorde ingenting for å skjule at de møttes.

Da hun trådte inn i dagligstuen, kunne Hiromi kjenne duften av nytrukken kaffe.

«Det er lenge siden jeg har laget kaffe selv, så jeg vet ikke om den er god.» Yoshitaka kom inn fra kjøkkenet med en kopp kaffe i hver hånd. Han brukte tydeligvis ikke asjetter.

«Det er jammen første gangen jeg har sett deg bruke kjøkkenet.»

«Sier du det? Det har du sikkert rett i. Etter at jeg ble gift, er det jo Ayane som har tatt seg av alt sånt.»

«Ja, hun er sannelig en selvoppofrende kvinne.» Hiromi tok en slurk av kaffen. Den var både sterk og bitter. Også Yoshitaka rynket på nesen. «Jeg har visst hatt i for mye kaffe.»

«Vil du at jeg skal lage ny?»

«Nei da, det er ikke nødvendig. Men du kan lage neste, hvis vi trenger mer.» Han satte kaffekoppen fra seg på marmorbordet. «Forresten … jeg fortalte det til henne i går.»

«Det var det jeg tenkte.»

«Men jeg sa ikke at det var deg. Jeg sa at det var en hun ikke kjenner, men jeg vet ikke om hun festet lit til det.»

Hiromi prøvde å huske hvordan Ayane hadde sett ut da hun ga henne nøkkelen om morgenen. Smilet hennes hadde virket vennlig og oppriktig.

«Så hva sa hun?»

«Hun godtok alt sammen.»

«Virkelig?»

«Ja, jeg sa jo at hun ville gå med på det.»

Hiromi rystet på hodet. «Det høres kanskje merkelig ut at jeg sier dette, men … jeg forstår bare ikke at hun godtok det.»

«Det var avtalen. Som jeg satte opp, riktignok … men uansett er det ikke lenger noe å bekymre seg over. Alt er i skjønneste orden.»

«Så vi kan bare ta det med ro, altså?»

«Ja, det kan vi.» Yoshitaka la en arm rundt skulderen til Hiromi og trakk henne inntil seg. Hun lot han gjøre det. Hun kunne føle leppene hans nærme seg øret hennes.

«Overnatt hos meg …»

«På soveværelset?»

Yoshitaka smilte skjevt. «Nei, på gjesteværelset. Det er dobbeltseng der også.»

Hiromi kjente en blanding av tvil, forvirring og lettelse. Uroen som hadde ligget og ulmet i brystet hennes, var der fremdeles, men hun nikket svakt.

*

Da Hiromi skulle til å lage kaffe på kjøkkenet neste morgen, kom Yoshitaka inn og ba henne vise hvordan hun gjorde det.

«Jeg bare gjør slik Ayane har lært meg, noe annet kan jeg ikke.»

«Det er helt ok. Bare vis meg hvordan du gjør det.» Yoshitaka la armene i kors.

Hiromi la en filterpose i kaffetrakten, og fylte kaffe oppi med en måleskje. Yoshitaka merket seg kaffemengden.

«Først heller jeg litt kokende vann over. Bare bittelitt, altså. Så venter jeg til kaffen utvider seg.»

Hiromi helte en liten mengde kokende vann fra kjelen opp i trakten, og ventet tjue sekunder før hun helte på nytt. «Som du ser, så heller jeg i sirkelbevegelser. Ser du at kaffen svulmer opp? Så er det bare å fortsette å helle på samme måten. Og så er det viktig å følge med på målestrekene på kannen. Når streken for to kopper er nådd, tar jeg bort trakten. Hvis ikke, blir kaffen tynn og smakløs.»

«Det er ikke så enkelt som jeg trodde, nei.»

«Du pleide vel å lage kaffen selv før i tiden?»

«Ja, jeg hadde en kaffemaskin, men Ayane kvittet seg med den etter at vi ble gift. Hun sa at kaffen smaker bedre når vi lager den på denne måten.»

«Hun vet jo at du elsker kaffe, så hun ville nok være sikker på at du fikk den så god som mulig.»

Yoshitaka skar en grimase og rystet på hodet. Han reagerte alltid slik når Hiromi begynte å snakke om hvor oppofrende Ayane var. Men etter å ha tatt en slurk av kaffen, innrømte han i hvert fall at den smakte fortreffelig når den ble laget slik.

*

Ann’s Hus var stengt om søndagene, men Hiromi hadde likevel ikke fri. Da underviste hun ved et kurssenter i Ikebukuro; en annen jobb hun hadde overtatt etter Ayane.

Yoshitaka hadde bedt henne ringe når hun var ferdig for dagen, slik at de kunne gå ut og spise sammen. Hiromi fant ingen grunn til å avslå.

Arbeidet på kurssenteret var ferdig litt over klokken syv. Hiromi fant frem mobilen og ringte til Yoshitaka mens hun gjorde seg klar til å dra. Hun kunne høre at det ringte i andre enden, men det var ikke noe svar å få. Hun prøvde så å ringe til fasttelefonen, men med samme resultat. Han kunne selvsagt være gått ut, men ikke uten mobilen, tenkte Hiromi. Jo mer hun tenkte på det, dess mer urolig ble hun, så hun bestemte seg for å dra hjem til han for å sjekke. På veien dit prøvde hun å ringe flere ganger, men fremdeles var det ingen som svarte.

Litt senere sto hun foran huset. Hun kunne se at lyset var på i dagligstuen. Likevel var det ingen som lukket opp da hun ringte på. Hiromi tok en rask beslutning, stakk hånden ned i vesken og lette frem nøkkelen hun hadde fått av Ayane. Hun låste opp inngangsdøren og gikk inn i entreen. Lyset var på der også.

Hiromi tok av seg skoene og gikk forsiktig videre inn i entreen. Hun kunne kjenne den svake duften av kaffe. Yoshitaka måtte ha laget ny kaffe, for duften kunne umulig henge igjen fra morgenen av.

Hun åpnet døren til dagligstuen. I samme øyeblikk frøs hun til.

Yoshitaka lå ubevegelig på gulvet. En veltet kaffekopp lå ved siden av han, og den sorte væsken hadde rent utover parkettgulvet.

Hiromi kjente at det svartnet for øynene og ble grepet av panikk.

«Ambulanse … jeg må ringe … men hva er nå nummeret … hva er nummeret?» for det gjennom henne. Hun fant frem mobiltelefonen med skjelvende hender. Febrilsk prøvde hun å komme på hvilket nummer hun skulle ringe.

